**RAYON (ŞƏHƏR) AĞSAQQALLAR ŞURALARININ
NÜMUNƏVİ ƏSASNAMƏSİ**

 **I. ÜMUMİ MÜDDƏALAR**

  1.1. ….. Rayon (şəhər) Ağsaqqallar Şurası (qısaldılmış adı ....... RAŞ) ümumi maraqlar əsasında birləşmiş, könüllülük, üzvlərinin hüquq bərabərliyi prinsipləri əsasında yaradılan, fəaliyyətinin əsas məqsədi kimi gəlir əldə etməyi nəzərdə tutmayan, əldə edilən gəliri öz üzvləri arasında bölməyən və ictimai əsaslarla fəaliyyət göstərən qeyri-hökumət təşkilatıdır. Şuranın fəaliyyəti ………. rayonunun (şəhərinin) ərazisini əhatə edir.

1.2. ....... RAŞ Azərbaycan Ağsaqqallar Şurasının üzvüdür.

1.3. ....... RAŞ öz fəaliyyətini Azərbaycan Respublikasının Konstitusiyası, “Qeyri-hökumət təşkilatları (ictimai birliklər və fondlar) haqqında” Azərbaycan Respublikasının Qanunu, digər normativ-hüquqi aktlar, Azərbaycan Ağsaqqallar Şurasının Nizamnaməsi və bu Əsasnamə əsasında həyata keçirir.

1.4. ....... RAŞ-ın müstəqil balansı, üzərində adı yazılmış möhürü, ştampı və digər rekvizitləri vardır.

1.5. ....... RAŞ-ın yerləşdiyi ünvan …….. şəhəri, …… küçəsi …….. .

**II. ....... RAŞ-ın MƏQSƏD VƏ VƏZİFƏLƏRİ**

2.1. ....... RAŞ-ın əsas məqsədi xalqımızın milli-mənəvi dəyərlərini, tarixi ənənələrini nəzərə almaqla ölkənin ictimai-siyasi, sosial-iqtisadi və humanitar inkişafına ağsaqqalların töhfəsini təmin etməkdən ibarətdir.

2.2. ....... RAŞ məqsədlərinə çatmaq üçün ölkənin sosial-iqtisadi inkişafına yönəlmiş tədbirlərin icrasına dəstək vermək, əhalinin maarifləndirilməsi və onlarda vətənpərvərlik hissinin gücləndirilməsi üçün tədbirlər görmək vəzifəsini həyata keçirir.

2.3. Bu Əsasnamədə nəzərdə tutulan vəzifələri yerinə yetirmək üçün ....... RAŞ müxtəlif kurslar və seminarlar, görüşlər, sərgilər təşkil edir, ərazidə fəaliyyət göstərən qeyri-hökumət təşkilatları ilə əlaqələr qurur, onlarla birgə layihələr həyata keçirir.

**III. ....... RAŞ-ın HÜQUQLARI**

3.1. ....... RAŞ öz adından əqdlər bağlamaq, əmlak və şəxsi qeyri-əmlak hüquqları əldə etmək, məhkəmədə iddiaçı və cavabdeh kimi çıxış etmək, banklarda hesablar açmaq və hesablaşmalar aparmaq, müstəqil balansa və digər rekvizitlərə malik olmaq, öz məqsədlərinə nail olmasına yönəldilmiş sahibkarlıq fəaliyyətini həyata keçirmək hüququna malikdir.

3.2. ....... RAŞ qanunvericiliklə müəyyən olunmuş qaydada maliyyə, statistik və digər hesabatlar tərtib edərək Azərbaycan Ağsaqqallar Şurasına və müvafiq dövlət orqanlarına təqdim edir.

**IV.** [**....... RAŞ-ın TƏSİSÇİLƏRİ VƏ ÜZVLƏRİ, ONLARIN HÜQUQ VƏ VƏZİFƏLƏR**](http://agsaqqallarsurasi.az/wp54/%C6%8Fsasnanam%C9%99/)**İ**

4.1. ....... RAŞ-ın təsisçiləri dövlət hakimiyyəti və yerli özünüidarə orqanları istisna olmaqla hüquqi şəxslər və 18 yaşına çatmış fiziki şəxslər ola bilərlər.

4.2. Yaşı 50-dən yuxarı olan hər bir fiziki şəxs ....... RAŞ-ın üzvü ola bilər.

4.3. ....... RAŞ-a üzvlük, daxil olmaq istəyən şəxsin ərizəsi əsasında ....... RAŞ-ın İdarə Heyəti tərəfindən aparılır.

4.4. ....... RAŞ-a üzvlük haqqı Azərbaycan Ağsaqqallar Şurası tərəfindən müəyyən edilmiş məbləğdən ibarətdir.

4.5. ....... RAŞ-ın üzvləri Əsasnamədə nəzərdə tutulan qaydada təşkilatın idarəçiliyində iştirak etmək, onun seçkili və rəhbər orqanlarına seçilmək, ....... RAŞ-ın fəaliyyətində və təşkil etdiyi tədbirlərdə iştirak etmək, rəhbər orqanlarının fəaliyyəti barədə məlumat almaq, özünün hüquq və vəzifələri ilə bağlı məsələlərin müzakirəsində şəxsən iştirak etmək hüququna malikdirlər.

4.6. ....... RAŞ-ın üzvlərinin əsas vəzifələri Şuranın Əsasnaməsinə əməl etməkdən, onun seçkili orqanlarının qərarlarını yerinə yetirməkdən və keçirdiyi tədbirlərdə iştirak etməkdən ibarətdir.

4.7. ....... RAŞ-ın üzvü könüllü olaraq üzvlükdən çıxdıqda və ya üzvlükdən çıxarıldıqda üzvlüyə xitam verilir.

4.8. ....... RAŞ-ın üzvü Şuranın adına ləkə gətirən hərəkətlərə yol verdikdə, onun tədbirlərində iştirak etməkdən mütəmadi olaraq boyun qaçırdıqda və Əsasnamə məqsədlərinə zidd hərəkət etdikdə İdarə Heyətinin qərarı ilə üzvlükdən çıxarılır.

4.9. ....... RAŞ-ın üzvü həmin qərardan Konfransa və ya məhkəməyə şikayət edə bilər.

**V.** **RAŞ-ın İDARƏETMƏ ORQANLARI**

5.1. ....... RAŞ-ın ali idarəetmə orqanı ildə bir dəfədən az olmayaraq çağırılan Konfransdır. Konfrans Şuranın İdarə Heyətinin qərarı ilə çağırılır.

5.2. Zəruri hallarda İdarə Heyətinin və ya üzvlərin 1/3-nin təşəbbüsü, yaxud Azərbaycan Ağsaqqallar Şurasının təklifi ilə növbədənkənar Konfrans çağırıla bilər.

5.3. Konfrans ....... RAŞ-ın Əsasnaməsini qəbul edir, ona dəyişikliklər edir, İdarə Heyətinin və Təftiş Komissiyasının say tərkibini müəyyən edir, Şuranın sədrini və sədrin təqdimatı ilə İdarə Heyətinin və Təftiş Komissiyasının üzvlərini (Şura üzvlərinin sayı az olduqda Müfəttiş) seçir, bu orqanların hesabatını dinləyir, Azərbaycan Ağsaqqallar Şurasının Ümumi yığıncağına nümayəndələr seçir, Şuranın yenidən təşkili və ləğv edilməsi məsələsinə baxır.

5.4. ....... RAŞ-ın fəaliyyətinə cari rəhbərliyi icra orqanı olan İdarə Heyəti həyata keçirir. İdarə Heyəti sədrdən, onun müavinindən və digər üzvlərdən ibarətdir. Şuranın sədri eyni zamanda onun İdarə Heyətinin sədridir.

5.5. Şuranın İdarə Heyəti fəaliyyətlə bağlı təkliflər və layihələr hazırlayır, qərarlar qəbul edir, Konfransa nümayəndəlik normasını təsdiq edir, Şuraya üzvlər qəbul edir və üzvlükdən çıxarır.

5.6. ....... RAŞ-ın sədri (İdarə Heyətinin sədri) və sədrin təqdimatı ilə İdarə Heyətinin üzvləri Konfrans tərəfindən 5 (beş) il müddətinə seçilir.

5.7. ........ RAŞ-ın Konfransı tərəfindən seçilən sədr sonradan Azərbaycan Ağsaqqallar Şurasının İdarə Heyətinin qərarı ilə bu vəzifəyə təsdiq olunur. Sədr öz vəzifələrini lazımınca yerinə yetirməzsə, Azərbaycan Ağsaqqallar Şurasının İdarə Heyəti ........ RAŞ-ın növbədənkənar Konfransının çağırılaraq sədrin məsuliyyət məsələsinə baxılmasını tələb edə bilər.

5.8. ....... RAŞ-ın sədri (İdarə Heyətinin sədri) Şuranı təmsil edir, onun adından müqavilələr bağlayır, Konfransın və İdarə Heyətinin qərarlarının icrasını təşkil edir. İdarə Heyətinin üzvləri arasından sədr müavini təyin edir və vəzifədən azad edir, Konfrans tərəfindən və bu Əsasnamə ilə onun üzərinə qoyulan digər vəzifələri yerinə yetirir.

5.9. ....... RAŞ-ın vəzifəli şəxslərinin və üzvlərinin fəaliyyətinin Əsasnaməyə uyğun olması, habelə Şuranın maliyyə fəaliyyəti üzərində nəzarəti 3 nəfərdən ibarət Təftiş Komissiyası (Şura uzvlərinin sayı az olduqda Müfəttiş) həyata keçirir. Təftiş Komissiyasının (Müfəttişin) səlahiyyət müddəti 5 (beş) ildir.

5.10. Təftiş Komissiyası (Müfəttiş) fəaliyyətinin nəticələri barədə arayışlar tərtib edir, Şuranın sədrinə və İdarə Heyətinə təkliflər verir, daxil olan müraciətlərə baxır, gördüyü işlər barədə Konfransa hesabat verir.

**VI. ....... RAŞ-ın YENİDƏN TƏŞKİLİ VƏ LƏĞVİ**

6.1. ....... RAŞ-ın fəaliyyətinə onun yenidən təşkil edilməsi (birləşmə, qoşulma, bölünmə, ayrılma, çevrilmə) və ləğv edilməsi yolları ilə xitam verilir. Şuranın yenidən təşkili və ləğvi Azərbaycan Respublikasının Mülki Məcəlləsi və digər qanunvericilik aktlarına əsasən həyata keçirilir.